Prabu Wisrawana

Prabu Wisrawana iku sejatine jejuluke liya (asmane liya) Prabu Danaraja ratu ing Lokapala. Nanging yen ing pedhalangan, ratu ing Kuntaramanik, putra siswane Resi Wisrawa, kadang sinorohwadine Prabu Danaraja, lan wayange ana dhewe. Wujude kaya Prabu Dasamuka, mung bedane gusen alus lan ngagem sampir. Tokoh iki mung tinemu ing lakon wayang Sastrajéndra Hayuningrat  lan Bedhahe Lokapala.

Ing lakon Bedhahe Lokapala, nalika Prabu Wisrawana sanja ing Lokapala, dijateni prakara kang gawe ribete penggalihe Prabu Danaraja. Yaiku bab nawala saka Ngalengka, panyuwune Prabu Dasamuka patang prekara;1. Njaluk Negara Lokapala, 2. Makutha raja kencana, 3. Gandhik mas, 4. Kreta Puspaka kang tinarik kuda 8.

Yen Negara Lokapala dipasrahake marang Prabu Dasamuka, Prabu Danaraja banjur arep mapan ana ngendi? Kamangka Negara Lokapala iku dudu tilarane Resi Wisrawa, nanging tinggalane Prabu Lokawana (maratuwane Resi Wisrawa). Resi Wisrawa anggone dadi ratu sawatara ing Lokapala iku nyulihi Dewi Lokati (garwane). Dadi, ora samesthine yen Dasamuka njaluk Negara Lokapala. Mula golong giliging rembug, Negara Lokapala kudu dikukuhi. Sadumuk bathuk sanyari bumi. Prabu Wisrawana bakal sabyantu yuda yen ana muringe Prabu Dasamuka.

Durung tutug anggone imbal pangandikan, kadadak ana sowane Patih Banendra, kang nalika samana didhawuhi ngawat-awati Tenung Gohmuka, kang diutus nyaosake nawala konjuk ing ngarsane Prabu Dasamuka. Ki Patih atur palapuran yen Tenung Gohmuka wus klakon ngaturake nawalane Prabu Danaraja. Bareng kawaos dening Prabu Dasamuka, ratu Ngalengka iku nesu banget, banjur nawala disebit-sebit, lan Gohmuka katigas janggane nganggo pedhang Mentawa.

Saka kedadeyan iki wus cetha, yen kekarepane Prabu Dasamuka ora kena diendhakake. Dasamuka ora mendha ing pangrerepa, ora mundur dening pitutur luhur. Kena dipesthekake, bakal dadi perang gegempuran. Mula wadyabala Lokapala kudu tumuli disiyagakake.

Tenan, ora antara suwe ana sowane prajurit teliksandi kang asung palapuran yen Negara Lokapala kalurugan mungsuh. Wadyabala buta saka Ngalengka kang tinindhihan dening Prabu Dasamuka lan rayi-rayine. Prabu Danaraja nuli utusan Patih Banendra menyang Pertapan Argamanik, ngaturi rawuhe Begawan Wisnukara, supaya sabyantu yuda. Begawan Wisnukara iku bapa gurune Prabu Danaraja. Patih Banendra matur sendika, banjur budhal.

Wadyabala Lokapala kang dibudhalake kanggo ngadhepi mungsuh, dipimpin senapati 7, yaiku Rukmuka, Gurmuka, Wisnungkara (dudu bapa gurune Prabu Danaraja), Citrajaya, Citragana, Citrasudirga, lan Patih Citracapa. Kabantu Prabu Wisrawana.

Tekan sanjabane kutha, wadyabala Lokapala ketemu wadyabala Ngalengka. Kekuwatan rong golongan banjur campuh yuda. Ora nganti sapanginang, para senapati Lokapala padha gugur mungsuh Prabu Dasamuka. Prabu Wisrawana banjur nandhingi Prabu Dasamuka. Topeng Gangsa wus kaagem. Prabu Dasamuka kapandeng, sanalika dadi geseng. Rehne Dasamuka duwe aji Pancasona, ora kebacuting tiwas.

Awit saka pambyantune Raden Wibisana, Prabu Dasamuka bisa nyedani Prabu Wisrawana. Pusaka Topeng Gangsa sigra kapundhut. Ing tembe kaparingake marang Raden Bukbis, putrane Prabu Dasamuka.

 Kapethik  Saking 

 Mulyantara, (nd), Majalah Djaka Lodhang, https://sseratan.blogspot.com/2020/12/?m=0 (kanthi sawatawis owah-owahan)